6. schôdza NR SR - 24. deň - A. dopoludnia
Dátum: 2024-01-26
Poslanec: Galko, Ľubomír (SLOVENSKO)
Druh vystúpenia: Vystúpenie v rozprave

94. Vážené panie poslankyne, páni poslanci, pán minister, v mojom vystúpení sa zameriam na časť, ktorá sa týka skrátenia premlčacích lehôt. Ak prejdú navrhované zmeny trestného práva, verejnému funkcionárovi bude hroziť menší trest ako bežnému človeku za krádež. Vlády budú kradnúť v prvom roku vládnutia, lebo ich činy sa do troch rokov premlčia a ďalšia vláda ich už nebude môcť vyšetriť. To nehovorím ja, to povedal prokurátor Ladislav Masár zo špeciálnej prokuratúry. V praxi to bude znamenať to, že akýkoľvek minister z tejto vlády podvodníkov a klamárov, šéf nejakého úradu, štátneho podniku alebo predstaviteľ samosprávy, primátor, starosta, úradník a podobne môžu prvý rok po zvolení alebo ustanovení do funkcie kradnúť ako po nebohom, potom zvyšné tri roky svojho mandátu už nie a keď sa na to príde až v nasledujúcom volebnom období, čo tak prakticky býva vždy, ich skutky budú premlčané a oni sa nám budú môcť zvyšok života škeriť zo svojich bazénov ich miliónových víl na Slovensku alebo z dovolenky v Kostarike, ktoré si zaplatia z peňazí, ktoré ukradli všetkým ľuďom. V Číne by so zločincami, zlodejmi vo verejnom živote, ktorí rozkrádajú spoločné peniaze, spravili krátky proces. Vo vyspelých demokratických krajinách by tvrdo a dlhodobo pykali vo väzení, u nás im vládna moc chce zabezpečiť formou krátkej premlčacej lehoty beztrestnosť. Človek si položí otázku že prečo. No, lebo u nás sú zločinci z radov zlodejov vo verejnom priestore a vládna moc je jedna a tá istá skupina ľudí. Tak preto. A teraz k jednej dôležitej veci. Lebo my v opozícii tu riešime už mesiac nielen škandalózny obsah tohto návrhu, ktorý môžeme smelo označiť pracovným názvom lex vitaj, organizovaný zločin, ale aj to, prečo sa táto vládna koalícia tak šialene ponáhľa a láme veci doslova cez koleno. Napriek neuveriteľnému odporu výhrad Európskej komisie, Európskeho parlamentu, obrovskému množstvu pripomienok odbornej verejnosti na Slovensku, poctivej opozičnej argumentácii tu v parlamente, rozhorčeniu desaťtisícov protestujúcich ľudí v uliciach našej vlasti, napriek tomu si vládny valec ide svoje. A my popri kritike a argumentácii rozmýšľame: prečo? Prečo ten chvat, ten zhon? Kvôli Tiborovi Gašparovi, ktorý je vo viacerých prípadov obvinený a už do konca obžalovaný? Kvôli smeráckym oligarchom a smeráckym kumpánom, ktorí sú obvinení alebo sú už v súdnych procesoch tiež? Alebo kvôli tomu, aby sa Kováčik a Kočner a im podobní zločinci dostali z väzenia a nezačali bonzovať na svojich politických parťákov? Lenže toto by sa dalo schváliť aj v normálnom, normálnym návrhom zákona. Síce by si museli koaliční politici odtrpieť medzirezortné pripomienkové konanie, ale to by pri ich cynizme a bezohľadnosti bez problémov odignorovali a nakoniec by to v normálnom procese aj tak pretlačili. Dámy a páni, žiaden Tibor Gašpar, žiaden Böder, Výboh a ďalší nie sú príčinou tohto neuveriteľného cválania. Aspoň nie primárnou príčinou, oni sa len zvezú. V týchto dňoch jedno médium, portál Pluska, priniesol informáciu, ktorá nevzbudila u iných médií ani vo verejnosti veľkú pozornosť. A síce to, že z kuloárov orgánov činných v trestnom konaní sa vynorila informácia, že sa pripravuje obvinenie Petra Pellegriniho. Ako je všeobecne známe, dvaja zločinci, bývalý šéf finančnej správy František Imrecze a bývalý podnikateľ Michal Suchoba, ktorí sú obvinení v kauze Mýtnik, vypovedali aj o úplatkoch, ktoré mali zabezpečiť politickú podporu. A konkrétne hovorili o Petrovi Pellegrinim. Kauza Mýtnik sa týka projektov na finančnej správe v hodnote 65 mil. eur. Kvôli nej skončili s obvinením na krku Jozef Brhel, bývalý šéf finančnej správy Imrecze či IT magnát Suchoba. Biznis dvoch posledných menovaných fungoval jednoducho. Daniari pod vedením Imreczeho potrebovali informačné systémy a kamarát Suchoba im ich rád dodal cez spoločnosť Alexis. Suchoba začal s políciou spolupracovať prakticky okamžite po vznesení obvinenia. Prvú výpoveď urobil ešte cez telemost zo Spojených arabských emirátov. Neskôr sa ro... (Rečník sa odmlčal pre pískanie v sále. Vstup predsedajúceho.) Pellegrini, Peter, predseda NR SR Prosím, zastavte časomieru pánovi poslancovi a zavolajte do réžie, že či to je nejaký problém technický niekde. (Reakcie z pléna. Galko, Ľubomír, poslanec NR SR Nie, nie, nie, nie, nemám. Môžme? (Reakcie z pléna.) Nie, nie, nemám ani mobil. (Reakcie z pléna.) Dobre, budem pokračovať. Pellegrini, Peter, predseda NR SR Nech sa páči. Galko, Ľubomír, poslanec NR SR Dobre, budem pokračovať. Biznis dvoch posledných menovaných fungoval jednoducho. Daniari pod vedením Imreczeho potrebovali informačné systémy a kamarát Suchoba im ich rád dodal cez spoločnosť Alexis. Suchoba začal s políciou spolupracovať prakticky okamžite po vznesení obvinenia. Prvú výpoveď urobil ešte cez telemost zo Spojených arabských emirátov. Neskôr sa rozrozprával aj Imrecze. Spoločne odkryli aj politické pozadie kauzy a tok úplatkov nevyhnutných na plynulú spoluprácu Suchobovej spoločnosti Alexis s finančnou správou. Tá na prelome rokov 2013 a 2014 ponúkla daniarom napr. projekt virtuálnej registračnej pokladnice v hodnote 5,5 mil. eur. Ministrom financií bol vtedy Peter Kažimír a štátnym tajomníkom Peter Pellegrini. V prvej fáze mali pokladnicu jednoducho online zdarma využívať lekári, hotelieri, notári či taxikári a štát tak získal väčší prehľad o ich príjmoch a podnikaní. František Imrecze pre projekt kamaráta Suchobu na politickom poli potreboval pomoc. Zavedenie virtuálnej pokladnice si totiž vyžadovalo zmenu zákona o používaní elektronickej registračnej pokladnice. Jeho prirodzeným partnerom na rokovanie bol vtedajší štátny tajomník Pellegrini. No a v roku 2021 už usvedčený zločinec Imrecze vypovedal, ako sa touto témou zaoberali na neformálnej večeri v reštaurácii v centre mesta. Vypovedal o tom, ako Peter Pellegrini, vtedajší štátny tajomník a aktuálny predseda strany HLAS, zároveň prezidentský kandidát, mu vtedy povedal, že vládny akčný plán boja proti daňovým únikom je časovo napätý a zabezpečiť potrebnú zmenu zákona v požadovanom čase bude veľmi náročné. Preto treba zabezpečiť rozsiahlu politickú podporu. Podľa Imreczeho však zašiel ešte ďalej. Citujem z výpovede. "Takisto sa ma spýtal, či je Michal Suchoba ochotný finančne podporiť, aby sa táto legislatívna zmena zrealizovala, teda konkrétne mal na mysli províziu za to, že bude táto legislatívna zmena zrealizovaná." Povedal bývalý šéf daniarov vyšetrovateľom. Imrecze vypovedal, že peniaze nemali ísť Pellegrinimu priamo, ale cez prostredníka a tým bol oligarcha Miroslav Výboh. Ďalší citát: "Pri prechádzke z reštaurácie sa ma Peter Pellegrini spýtal, či tú finančnú odmenu od Michala Suchobu vieme zrealizovať prostredníctvom Miroslava Výboha. Vypovedal Imrecze. Viac svetla do prípadu priniesol aj Suchoba. Bol to totiž práve on, kto sa spolu s Imreczem vybral na dohodnutú schôdzku s Výbohom do jeho kancelárie v bratislavskom hoteli Carlton. Mocný muž blízky SMER-u podľa Suchobovej výpovede na stretnutí vyčíslil, akú hodnotu bude mať politická podpora zmeny zákona. Ďalší citát z výpovede: "Po asi 30-minútovej debate nám oznámil, že, by bolo dobré dať štátnemu tajomníkovi odmenu za virtuálnu elektronickú pokladnicu. Na otázku akú, povedal, že 150-tisíc eur." Vypovedal Suchoba. Rovnakú sumu aj priebeh stretnutia opísal aj Imrecze s tým, že jemu sa 150-tisíc zdalo priveľa. Suchoba však vyšetrovateľom priamo povedal, že nevidel dôvod zjednávať a rovno súhlasil s vyplatením peňazí. Suchoba vypovedal, ako o pár dní svoj sľub splnil a Výbohovi priniesol 150-tisíc eur v päťstourových bankovkách v krabici od šampanského Cristal, ktorého fľaša vyjde približne na 250 eur. Imreczeho kamarát Výboh chcel záležitosť korektne uzavrieť, preto si oboch mužov pozval na schôdzku ešte raz a na tomto stretnutí im podľa bývalého šéfa daniarov povedal, že záležitosť je vybavená a Pelle ďakuje. Rovnako si na schôdzku spomínal a spomína aj Suchoba. Vyšetrovateľom ešte opísal, ako zo stretnutia vo Výbohovej kancelárii odišli tajným východom, kde ich výťah na konci dlhej chodby vyústil priamo v loby známeho bratislavského hotela. Potom už išlo všetko hladko. Poslanci koncom roka 2014 schválili zmenu zákona, ktorou sa od apríla 2015 mala začať využívať virtuálna pokladnica, a daniari mohli podpísať dodatok k zmluve s Alexisom. Pre korektnosť dodávam, že informáciu o tomto úplatku pre Petra Pellegriniho priniesol ako prvý server Topky.sk a tieto podrobnejšie informácie, ktoré som tu teraz povedal, priniesol potom neskôr portál Aktuality. Už len dodám, že po prevalení podozrení v kauze Mýtnik daniari zrušili zmluvy na správu viacerých systémov s Alexisom a od roku 2021 prevádzkujú virtuálnu pokladnicu svojpomocne. Dámy a páni, v tomto je pes zakopaný. My si môžeme o portáli Pluska myslieť čokoľvek aj o pravdivosti informácií, ktoré prinášajú, ale práve v tomto prípade je veľmi reálne, že napísali pravdu, že obvinenie Petra Pellegriniho za tento čin je na spadnutie. Zrejme sa okrem týchto dvoch svedkov podarilo orgánom činným v trestnom konaní, polícii pod dozorom Úradu špeciálnej prokuratúry získať ďalšie dôkazy a nádejný prezidentský kandidát Peter Pellegrini to z informácií, ku ktorým sa ako predseda Národnej rady Slovenskej republiky pravidelne dostáva, vie. Preto treba tento návrh zákona schváliť čo najskôr. Nielen preto, aby bol Úrad špeciálnej prokuratúry zrušený, ale hlavne, dovolím si povedať, výlučne preto, aby bol skutok Petra Pellegriniho premlčaný. Preto ten zhon, preto nočné rokovania napriek prísľubom, že nebudú, preto obmedzenie rozpravy a skrátenie rozpravy na 20 hodín napriek prísľubu, že sa tak nestane. Všetko toto zabezpečil Peter Pellegrini. On sa síce schováva za to, že on to len navrhol a schválili to poslanci, dokonca tu hrajú divadlo, že Petra Pellegriniho k tomu prinútil Robert Fico, ktorý ho ovláda. Nie. Nie. Je vo výsostnom životnom záujme samotného predsedu parlamentu a prezidentského kandidáta Petra Pellegriniho, aby tento návrh zákona bol schválený čo najskôr, aby jeho skutok bol premlčaný. Lebo sa zachraňuje pred obvinením, lebo sa zachraňuje pred obžalovaním, lebo sa zachraňuje pred odsúdením, lebo sám seba zachraňuje pred väzením. Navyše ako by to vyzeralo, ak by prezidentský kandidát SMER-u 1 a SMER-u 2 bol obvinený alebo obžalovaný? Tam by k jeho zvoleniu za prezidenta určite neprišlo a celý ich perfídny plán by sa im zrútil. Môj odhad je a uvidíte to v druhom čítaní, kolegovia a kolegyne, že než by prišlo k akejkoľvek korekcii v druhom čítaní v trestných sadzbách, hraniciach výšky súm alebo hocičomu inému, čím nám aj verejnosti budú chcieť zalepiť oči, tak v konkrétnych paragrafoch, ktoré zabezpečia premlčanie vyšetrovania a potrestania trestného činu prezidentského kandidáta Petra Pellegriniho, tu k zmene nepríde. Uvidíme to už čoskoro. A na konci dňa pri hlasovaní uvidíme aj to, či sa nájdu aspoň nejakí koaliční poslanci, ktorí v sebe pozbierajú aspoň kúsok cti a odvahy vzoprieť sa tomu alebo, naopak, či komplet všetkých 79 koaličných poslancov v tomto vykonajú svoju úlohu a službu užitočných idiotov. Službu pre vystrašeného prezidentského kandidáta a úplatkára v jednej osobe Petra Pellegriniho. Ďakujem vám za pozornosť.